Milloinka?
Milloinka on suotuisinta
 Antautua Herrallen?
 Silloin kun on lämmin rinta,
 Kun se palaa hehkuen:
 Voimaa elon
 Virkoavaa,
 Ihmispelon
 Unhottavaa,
 Katsoo yli merten, vuorten.
 Herätkää te, henget nuorten!

 Milloinka on aika kiirein
 Mailman vaihtaa Jumalaan?
 Kun se lupaa valheviirein
 Johtaa onneen suurimpaan,
 Kun se hymyy
 Huulin hempein,
 Lyö ja lymyy
 Lausein lempein,
 Siintää heleimmin sen vuoret,
 Herätkää, oi nuoret, nuoret!